[{"text_idx": "#000002", "text": "Mae gan y clwb pedwar llyn yn ogystal ac afonydd llai sydd yn llifo i\u2019r llynoedd a\u2019r afon Ogwen i gyd yn cynnwys brithyll brown gwyllt. Y llyn mwyaf yw llyn Ogwen sydd yn gorwedd ger priffordd yr A5 ac mae\u2019n cael ei stocio yn rheolaidd yn ystod y tymor efo brithyll enfys. Yn ogystal a\u2019r pysgota mae\u2019r dyfroedd yng nghanol golygfeydd godidog Eryri ac mae amrywiaeth y pysgota yn her i unrhyw bysgotwr boed yn ddysgwr neu brofiadol. Mae\u2019r afon Ogwen ar ei gorau pan mae mewn llif yn dilyn glaw ond ar amser arall mae\u2019r llynoedd yn denu. Mae modd dal pysgod gyda amryw o wahanol ddulliau ond os yw\u2019r pysgod yn profi\u2019n anodd i\u2019w dal mae\u2019r pysgotwyr lleol yn aml yn cael llwyddiant trwy fod yn hyblyg a bod yn barod i newid tacteg a defnyddio modd wahanol o gynnig abwyd i\u2019r pysgodyn"}, {"text_idx": "#000003", "text": "Llyn Ogwen \u2013 yn gorwedd wrth ochr yr A5 rhwng Tryfan a Pen yr Ole Wen a 310m uwch lefel y mor. Llyn hir cul tua 1.6km o hyd ac oddeutu 300-400m ar draws, nid yw\u2019n dyfn iawn, tua 3-4m ar y mwyaf. Mae brithyll brown gwyllt naturiol i\u2019w cael yma i fyny at 3/4lb ac mae\u2019n cael ei stocio\u2019n rheolaidd trwy\u2019r tymor efo brithyll enfys tua 1-2lb yr un."}, {"text_idx": "#000004", "text": "Mae mynediad at y glannau yn hawdd o ochr y lon ond mae modd cael mynediad at yr ochr draw trwy ddilyn y llwybr cyhoeddus rhwng Pont y Benglog ger yr argae hyd at fferm Tal Llyn Ogwen yn y pen dwyreiniol o\u2019r llyn."}, {"text_idx": "#000005", "text": "Mae llyn Idwal yn gorwedd wrth droed y Garn a\u2019r Glyder Fawr a 373m uwch lefel y mor, mae tua 800m o hyd a 300m ar draws ac yn eithaf bas o gwmpas y glannau."}, {"text_idx": "#000006", "text": "Medrwch gerdded o Fwthyn Ogwen ar hyd llwybr amlwg carregog tua 1km o hyd mewn rhyw 20 munud ac mae llwybr clir o gwmpas y llyn."}, {"text_idx": "#000007", "text": "Brithyll brown gwyllt yn unig sydd ar gael yma i fyny at tua 1lb."}, {"text_idx": "#000008", "text": "Llyn Bochlwyd \u2013 yn gorwedd o dan Tryfan a\u2019r Glyder Fach a 555m uwch lefel y mor. Mae\u2019n bosib cerdded ato trwy gychwyn o Fwthyn Ogwen ar y llwybr i gyfeiriad llyn Idwal ond ar ol tua 500m cymryd y llwybr i\u2019r chwith ac anelu am yr afon sy\u2019n dod lawr o\u2019r llyn. Mae\u2019n serth iawn wrth ochr yr afon ond cymerwch seibiant yma ac acw i werthfawrogi\u2019r olygfa a gellir cyrraedd y llyn mewn 40-45 munud o\u2019r lon."}, {"text_idx": "#000009", "text": "Brithyll brown gwyllt yn unig sydd yma i fyny at tua 1/2lb ond maent yn bysgod cryf ac yn cwffio\u2019n dda. Mae chwyn yn tyfu mewn rhannau o\u2019r llyn ond mae digon o le clir i fedru pysgota. Mae cerdded o gwmpas y llyn yn eithaf anodd oherwydd nid oes llwybr clir ac mae tyfiant grug a llus yn drwchus a chreigiau go fawr yma ac acw."}, {"text_idx": "#000010", "text": "Ffynnon Lloer \u2013 hwn yw\u2019r llyn uchaf sydd ganddom 673m uwch lefel y mor, llyn bychan tua 250 x 150m ond mae brithyll brown gwyllt bendigedig i\u2019w cael yma i fyny at 1lb. Oherwydd ei fod mor fychan chwipio pluen yw\u2019r unig ddull a ganiateir i bysgota\u2019r llyn hwn."}, {"text_idx": "#000011", "text": "Rhaid cychwyn cerdded o\u2019r A5 ac anelu am fferm Tal Llyn Ogwen ac wedyn dilyn yr afon i fyny i\u2019r llyn. Mae\u2019r llwybr wedi ei farcio gyda postiau yma ac acw i\u2019ch cadw ar y trywydd cywir a gellir cyrraedd y llyn mewn 45-60 munud."}]